CCP เผยปีนี้มี Backlog กว่า 2.5 ลบ. เน้นบุกตลาดคอนกรีตภาคตะวันออก
CCPเผยปีนี้มี Backlog กว่า 2.5 ลบ. ทยอยรับรู้รายได้ใน 3 ปี ฟุ้งธุรกิจมีแนวโน้มดีขึ้นจากการส่งมอบงานให้ลูกค้าเป็นจำนวนมาก เน้นทำตลาดสินค้าคอนกรีตภาคตะวันออก-ขยายฐานลูกค้าเพิ่ม
16 พ.ค. 2559

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า บริษัทมั่นใจรายได้ในปี 59 จะสามารถรักษาการเติบโตตามเป้าหมายที่ 2,600 ล้านบาท โดยปัจจุบันบริษัทมีงานในมือ (Backlog) อยู่ที่กว่า 2,500 ล้านบาท ทยอยรับรู้รายได้ 3 ปี ซึ่งในปีนี้จะรับรู้รายได้ 55% ทั้งนี้ บริษัทจะทยอยหางานเข้ามาเพิ่มอีกในอนาคตเพื่อรักษาระดับมูลค่างานในมือ (Backlog) ไว้ไม่ต่ำกว่า 2 พันล้านบาทตามแผนงานที่วางไว้
โดยช่วงกลางปี 59 เป็นต้นไปทิศทางธุรกิจของบริษัทจะมีแนวโน้มขยายตัวในเกณฑ์ดี โดยเฉพาะช่วงไตรมาส 2-3 เนื่องจากบริษัทจะมีการส่งมอบงานให้กับลูกค้าเป็นจำนวนมาก อีกทั้งยังมีคำสั่งซื้อ (ออเดอร์) เข้ามาอย่างต่อเนื่องจากงานโครงการภาครัฐ โดยเฉพาะงานก่อสร้างถนนของกรมทางหลวงและกรมทางหลวงชนบท การทางพิเศษ กรมโยธาธิการ ขนส่งมวลชน งานถนนในเขตกรุงเทพ ตลอดจนโครงการภาคเอกชนซึ่งเริ่มมีการลงทุน
สำหรับปีนี้บริษัทจะยังคงมุ่งเน้นการทำตลาดสินค้าคอนกรีตภาคตะวันออก เนื่องจากมีการขยายตัวของโครงการก่อสร้างทั้งภาครัฐและเอกชนต่อเนื่อง ควบคู่ไปกับการขยายช่องทางการจำหน่ายผลิตภัณฑ์คอนกรีตสำเร็จรูป ไปยังร้านวัสดุก่อสร้างในภูมิภาคต่างๆ รวมถึงการเข้าเสนองานใหม่ในงานโครงการภาครัฐ อย่างต่อเนื่อง อาทิ โครงการรถไฟทางคู่กรุงเทพฯ-นครราชสีมา งานก่อสร้างรถไฟฟ้าทั้ง 3 เส้นคือ รถไฟฟ้าสายสีส้ม สายสีชมพู และสายสีเหลือง ที่คาดว่าจะเปิดประมูลในเดือนมิ.ย.นี้ เพื่อผลักดันให้รับรู้รายได้อย่างสม่ำเสมอ
นอกจากนี้ บริษัทยังปรับกลยุทธ์ทางการตลาด เพื่อขยายฐานลูกค้า เจาะกลุ่มสถาปนิก ผู้รับเหมารายย่อย รวมถึงผู้ประกอบการด้านอสังหาริมทรัพย์ โดยจัดกิจกรรมการตลาดรูปแบบต่างๆ ออกบูธแสดงสินค้านำสินค้าวัสดุก่อสร้างนวัตกรรมใหม่เพื่องานโครงสร้างและงานตกแต่ง อาทิ บล็อกกำแพง บล็อกกันหน้าดิน บล็อกปูพื้น อิฐมวลเบา ที่ช่วยแก้ปัญหางานก่อสร้าง ลดต้นทุน ทำให้งานเสร็จรวดเร็ว เพื่อแนะนำสินค้ากับกลุ่มเป้าหมายโดยตรง ซึ่งมีกระแสตอบรับที่ดี โดยมีกลุ่มลูกค้าให้ความสนใจเป็นจำนวนมากและมีออเดอร์คำสั่งซื้อจากงานดังกล่าว